ચણાના પાક પછી તુવેર કઠોળ વર્ગનો બીજા નંબરનો અગત્યનો પાક છે. આપણા દેશમાં તુવેરની ખેતી મુખ્યત્વે મધ્ય પ્રદેશ, ઉતર પ્રદેશ, બિહાર, મહારાષ્ટ્ર, કર્ણાટક અને ગુજરાત રાજ્યમાં કરવામાં આવે છે. ગુજરાતમાં તુવેરના પાકનું વાવેતર ચાર લાખ હેક્ટર વિસ્તારમાં મુખ્યત્વે વડોદરા, ભરુચ, પંચમહાલ, ખેડા અને સુરત જીલ્લામાં કરવામાં આવે છે જેમાંથી આશરે ૩ લાખ ટન દાણાનું ઉત્પાદન મળે છે. આપણા રાજ્યમાં તુવેરની દાળનો ઉપયોગ બધા વર્ગના લોકો રોજીંદા ખોરાકમાં કરે છે. તેની લીલી શિંગોનો ઉપયોગ શાકભાજી તરીકે મોટા પ્રમાણમાં કરવામાં આવે છે